Mapodise a Mogditshane a tshwere banna ba le bararo ka molato wa go thuba ba bo ba utswa dibalamakgolo di le pedi kwa madirelong a Botswana Red Cross le mmoshara wa Lynn’s ka di 18 le 25 tsa kgwedi e e fetileng.Mogolwane wa mapodise ao, Superintendent Onkemetse Tawana o boletse se mo potsolotsong le BOPA gore babelaelwa bao ba dingwaga tse di masome a mabedi le barataro go ya go tse di masome a mabedi le bosupa ba tshwere kgwedi eno e le 27 mo mafelong a a farologanyeng mo motseng wa Mogoditshane.O tlhalositse fa babelaelwa ba babedi e le banni ba Mogoditshane fa a le mongwe a tswa Maitengwe, a bolela fa ba tla itshupa kwa kgotleng ya ditsheko mo bogaufing go lebisiwa molato wa go thuba ba bo ba utswa.A re e le nngwe ya dibalamakgolo tseo e ne ya bonwa gone mo Moshupa fa e le nngwe e tswa go bonwa kwa Mogoditshane, mme a tlhalosa fa beng ba tsone ba kgonne go rurifatsa fa e le tsa bone.